ΤΕΛΕΥΤΑΙΑ ΕΝΗΜΕΡΩΣΗ 12:23

"Αν η τελευταία λέξη των εταίρων ήταν αυτή που μας είπαν την προηγούμενη εβδομάδα, η δική μας απάντηση θα είναι "όχι"", δήλωσε ο αναπληρωτής υπουργός Διοικητικής Μεταρρύθμισης, Γ. Κατρούγκαλος, προσθέτοντας πάντως ότι μετά τις επαφές του πρωθυπουργού στις Βρυξέλλες "θα έχουμε άσπρο καπνό το βράδυ, αλλά μόνο με τίμια συμφωνία".

Μιλώντας στον "Αντ1" είπε ότι πάμε για μια τίμια συμφωνία που δεν θα είναι μνημόνιο, ενώ σε εντελώς διαφορετικό μήκος κύματος ο βουλευτής του ΣΥΡΙΖΑ και αντιπρόεδρος της Βουλής Αλέξης Μητρόπουλος λίγο νωρίτερα δήλωνε ότι "πρέπει να πούμε στο λαό ότι θα εφαρμόσουμε μνημόνιο".



Αναλυτικά, o κ. Κατρούγκαλος παραδέχτηκε ότι η συμφωνία θα περιλαμβάνει επώδυνα μέτρα, ωστόσο τόνισε ότι "η διαφορά είναι ότι θα τα λάβουμε, για να μπορούμε να ζούμε με τα έσοδα της χώρας και χωρίς μνημόνιο. Γι’αυτό προσωρινά θα έχουμε άδικο φορολογικό σύστημα".

"Δεν έχουμε σκοπό να εφαρμόσουμε το μνημόνιο, τους εφαρμοστικούς νόμους" δήλωσε, ενώ αναφερόμενος στις πολύμηνες διαπραγματεύσεις είπε ότι "ο λόγος που δεν έχουμε φτάσει σε συμφωνία είναι γιατί δεν υπογράφουμε μειώσεις στις συντάξεις".

Ο κ. Κατρούγκαλος τόνισε ότι αν υπάρξει συμφωνία θα είναι μόνο "τίμια συμφωνία" συμπληρώνοντας ότι "η προοπτική της ρήξης είναι πάντα υπαρκτή, αν οι δανειστές δεν υποχωρήσουν στα επώδυνα μέτρα".

Ερωτηθείς τι σημαίνει ρήξη, είπε ότι "ρήξη σημαίνει όχι σε απαράδεκτα μέτρα".

Μητρόπουλος: Να πούμε στον λαό ότι θα εφαρμόσουμε Μνημόνιο

Πάντως ο βουλευτής του ΣΥΡΙΖΑ και αντιπρόεδρος της Βουλής Αλέξης Μητρόπουλος τόνισε ότι "πρέπει, με εντιμότητα, πρέπει να πούμε στον λαό μας ότι θα εφαρμόσουμε μνημόνιο".

Όπως περιέγραψε τις διαπραγματεύσεις, στις 20 Φεβρουαρίου μας δόθηκαν δύο επιλογές: "μνημόνιο ή ρήξη" και διευκρίνισε ότι "όποια συμφωνία και να έρθει, η κυβέρνηση θα εφαρμόσει σκληρά μέτρα, μέτρα που δεν έχει εφαρμόσει ποτέ κυβέρνηση αριστεράς", συμπληρώνοντας:

"Θεωρώ ότι ο Πρωθυπουργός θα πρέπει να πει ότι φαίνεται ότι θα εφαρμόσουμε επώδυνα μέτρα".

Σχετικά με το αν μια τέτοιου είδους συμφωνία φτάσει στη Βουλή, θα ψηφιστεί από τους βουλευτές του ΣΥΡΙΖΑ, εξέφρασε τις αμφιβολίες του, ενώ δήλωσε ότι και ο ίδιος δεν σκοπεύει να ψηφίσει επώδυνα μέτρα. "Αυτό το οποίο συζητείται θα έχει πολύ μεγάλη δυσκολία να το δεχτεί η ΚΟ" είπε χαρακτηριστικά.

Σημείωσε ωστόσο ότι, "αν βουλευτές άλλων κοινοβουλευτικών ομάδων δεν ψηφίσουν, το πρόβλημα δεν θα είναι τόσο σύνθετο, γιατί το Κοινοβούλιο θα στείλει μήνυμα στο εξωτερικό".

Επανερχόμενος στο θέμα του περιεχομένου της συμφωνίας, δήλωσε ότι "όποια συμφωνία επιτευχθεί, θα έχει όρο να εφαρμοστούν όλοι οι εφαρμοστικοί νόμοι που περιέχονται στο μνημόνιο".

"Το δια ταύτα είναι ότι αφού αποκλείουμε τη ρήξη, θα πρέπει να πει η κυβέρνηση ότι θα εφαρμοστούν οι περισσότεροι νόμοι του μνημονίου" επανέλαβε ο βουλευτής του ΣΥΡΙΖΑ και διευκρίνισε ότι "η κυβέρνηση έχει επιλέξει συμφωνία, η συμφωνία θα είναι επώδυνη, άρα η κυβέρνηση θα εφαρμόσει επώδυνα μέτρα και οφείλει ο Πρωθυπουργός να συζητήσει το τι και πώς θα το κάνει".